Per Stig Møller (KF), 2005-04-29:
Vi kan jo blive ved her indtil midnat, hvis vi skal misforstå hinanden hele tiden.
Jeg sagde jo udtrykkeligt, at der er gode erfaringer, og jeg nævnte en række lande, og så sagde jeg, at man jo selvfølgelig ikke kan afgøre, om det er samarbejdsaftalerne, for det kan være mange andre elementer, men de har i hvert fald medvirket i den retning.
Omvendt kan man jo heller ikke sige, at fordi man har haft samarbejdsaftaler, så er det gået dårligt i andre lande.
Så det er ikke nogen garanti, men det giver os en løftestang til at gå ind og diskutere situationen i et land med landet.
Det havde man ikke, hvis ikke man havde en samarbejdsaftale.
Afstemning
Beslutningsforslaget er ligesom det efterfølgende, B 9, som vi også får fornøjelsen af i dag, en genfremsættelse af et beslutningsforslag, der var til første behandling den 25. november 2004.
Nu er der jo altså ikke sket noget nævneværdigt mellem den 25. november 2004 og nu, og derfor var der såmænd ikke rigtig nogen grund til at diskutere det nu, men det har man altså ønsket.
Det er regeringens holdning, at B 8, forslag til folketingsbeslutning om tilbagetrækning af EU's krav til WTO-medlemslande under GATS-forhandlingerne om liberalisering af vandforsyningssektoren, bør afvises af de samme grunde som dem, vi gav den 25. november 2004, fordi der heller ikke er sket nogen ændringer på de her områder inden for WTO-forhandlingerne.
Det må indledningsvis understreges, at EU's udspil i GATS-forhandlingerne om liberalisering af vandforsyningssektoren ikke er rettet mod naturressourcen vand, men alene mod forsyningen heraf.
Det vil sige, at EU alene har fremsat ønske om en markedsadgang for udenlandske virksomheder til at udføre vandforsyning og spildevandsrensning, og for god ordens skyld skal det bemærkes, at alle tilbud og krav i forhandlingerne løbende er oversendt til Folketingets Europaudvalg.
Jeg vil gerne understrege principperne i GATS-aftalen, der fastslår, at det er op til det enkelte land selv at bestemme, hvad der skal være offentlige ydelser, og hvad landet ønsker at private skal udføre.
Det vil sige, at et medlemsland, herunder et udviklingsland, ikke gennem GATS-forhandlingerne og GATS-aftalen kan tvinges til at liberalisere f.eks. vandforsyningssektoren.
Dette princip er vi helt enige i.
Landene kan frit vælge at afspejle og opretholde nationale udviklingspolitiske instrumen ter som f.eks. public service-krav, subsidier til forsyningsvirksomheder m.v. EU's krav om markedsadgang vil således ikke underminere de pågældende landes råderum.
Det vil fortsat være op til det enkelte land selv at definere den markedsadgang, som man ønsker at give udenlandske virksomheder, men – og det er den afgørende pointe, som EU's krav afspejler – man kan ikke beslutte kun at lukke op for virksomheder fra udvalgte lande.
Lukker man op for andre lande, så skal man lukke op for alle lande, og så må det være almindelige principper, der gælder.
Dertil kommer, at åbning af visse landes markeder for vandforsyning faktisk kan medføre betydelige effektiviseringsfordele internt i de pågældende lande.
Endvidere kan EU's krav om markedsadgang ses i sammenhæng med FN-målsætningen om halvering af andelen af mennesker i den fattige verden uden adgang til rent drikkevand i 2015.
Skal 2015-målene indfris, vil det pålægge en række lande en så betydelig investeringsbyrde, at den kun kan klares ved at tilskynde til privat finansiering.
Endelig må det helt fundamentalt understreges, at en markedsåbning i henhold til GATS-aftalen skaber muligheder for, at virksomheder fra alle WTO-lande kan få adgang til markederne i de lande, der altså selv beslutter at lukke op for udenlandske virksomheder.
Men lukker man op, kan man ikke kun lade virksomheder fra udvalgte lande få adgang, og det vil jo så i det tilfælde, hvor man lukker op, give nye muligheder også for danske virksomheder, der potentielt vil kunne udnytte Danmarks meget stærke position på bistandsområdet som adgangsplatform til en rolle som aktør inden for vandforsyningssektoren, hvor vi jo præcis også har meget dygtige virksomheder.